# Св. Наков

## Зачеване, рождение и ранни години

Св. Наков е роден в 14-тия ден на 6т-ия месец, лето Господне 1980-то. В деня на зачеването му се говори, че над България е изгряла невиждана досега ярка звезда, която предизвестила Неговото рождение и светлото бъдеще на ИТ индустрията в страната.

Говори се, че Неговото зачатие е било непорочно, а майка Му е била навестена от ангел, който посредством оптичен кабел пренесъл Божествена частица в утробата й. Пет месеца по-късно дошъл щастливият ден, в който на бял свят се появил Месията на софтуерното образование. Понеже Св. Наков видял острата нужда да подготвя стотици хиляди млади хора да се развиват като софтуерни инженери, 9 месеца били твърде дълъг период от време, ето защо той счел, че 5 месеца бременност са напълно достатъчни. И до ден днешен Той използва времето си максимално ефикасно и от близо 6 месеца вече няма време да си изтегли един торент! Заради Неговата всеотдайност!

Още от малък Св. Наков постига невероятни резултати в програмирането и още тогава той забелязва у себе си непреодолимото желание да предава своето знание и страст на младото поколение. Тъй като в това далечно време видео технологиите са били на доста по-ниско равнище, не разполагаме със записи на Неговите изяви, но се предполага, че от крехка възраст лекциите Му пред многохилядните Му поклонници са били с продължителност не по-малко от 4 астрономически часа. Били са му необходими две или три години практически опит в сферата, докато установи, че останалите хора не притежават Неговите качества и са неспособни физически да поддържат неговото темпо. Ето защо Той въвел концепцията за редовни почивки в съвременния свят.

Идните години в живота на Св. Наков са белязани от безчет грандиозни успехи в сферата на програмирането, образованието, медицината, химията и литературата. Бидейки покровител на свободния достъп до образование за всички, той създал компании като Google, Microsoft, Apple, Samsung и много други. С цел да може да отдаде изцяло скъпоценното си време на своята най-голяма страст - възвисяването на младите мозъци на България и света - той предал управлението на тези компании в зли и алчни ръце, които изродили светлата Му идея и започнали да продават продуктите, които Той искал да даде на хората безвъзмездно.

## Основна мисия – Софтуерен Университет

Софтуерният Университет е перлата в короната на Св. Наков. Години преди създаването на този храм на знанието в град София, Наков дошъл на мястото, където в момента се намира тази светла институция. Там, сред пустошта, кацнала върху клонка маслиново дърво, Той видял бяла лястовица. Наков веднага прозрял, че това е знак от по-висша сила и използвайки алгоритми, които и до днес са неразбираеми за каймака на програмистите, успял да дешифрира това съобщение и казал просветено "Тук ще бъде моето царство и тук ще се множат децата ми."

Понастоящем Бащата на софтуерното инженерство следва неотлъчно своята свята мисия да покорява нови висини и да потушава човешкото невежество, запалвайки огъня на познанието в милиони български сърца и души.

Всяка година, ансамбъл от знайни и незнайни политици, бизнесмени и обикновени системни администратори се сбират на талази в сградата на Университета, за да отдадат почит на гения на Апостола на софтуерното образование.

## Второстепенна мисия – FarmUni

След дълги години борба с човешката простота и невежество, Св. Наков установил, че не от всяко семе пониква плод. В смисъл, някои хора просто ни стаа‘т. Неговото мото е, че ако не може да решиш поне две задачи на приемния изпит в СофтУни, значи програмирането вероятно не е за тебе и трябва да си потърсиш друго призвание, например да садиш картофи.

И тук Св. Наков бил осенен от невероятна идея – да създаде място, където да могат да се реализират и другите хора, тези без логическо/математическо мислене, хората 2-ра, 3-та до n-та ръка качество. Хубавото на селското стопанство е, че място за нова работна ръка винаги има (най-малкото тая тор в обора сама няма да се почисти нали), а входните изисквания в бранша са ниски до отрицателни. Колкото по-малко време мислиш, толкова повече време остава да косиш тревата!

Така FarmUni запълва естествена ниша на българския трудов пазар. Докато СофтУни се стреми да образова бързо и качествено млади хора, които да се реализират успешно в ИТ сектора, FarmUni отчита факта, че все пак има неспасяеми случаи и е добре някои хора да бъдат отделени от цивилизацията, където (не)способностите им да бъдат утилизирани по някакъв начин.

## Бъдещи творчески планове

Поради неизчерпаемостта на гения на Св. Наков, трудно е набалежим накратко какво този светъл човек е замислил да прави в бъдеще. Нека просто щрихираме основните моменти в Неговия План за българското човечество.

* Създаване на колония на Марс и превръщането му в Силициевата Долина на Слънчевата система.
* Изработване на истински изкуствен интелект, че естественият явно доникъде няма да ни докара.
* Откриване на източник на безплатна и чиста енергия. До следващия вторник.
* Повишаване броя жени в СофтУни до 40% до 2020 г. (ПРИОРИТЕТ)
* Оправяне на всички простотии на Джава.
* Световен мир.
* Свобода, равенство, братство.